ዓቃቤ ሕግ ለተጨማሪ ምርመራ በመለሰው መዝገብ ላይ ፍርድ ቤት 14 ቀናት ፈቀደ
የፌዴራል ፖሊስ ወንጀል ምርመራ ቢሮ፣ በሰኔ 16 ቀን 2010 ዓ.ም. በተፈጸመው የቦምብ ፍንዳታ ምክንያት በቁጥጥር ሥር የዋሉ ተጠርጣሪዎችን መርምሮ ማጠናቀቁን በመግለጽ መዝገቡን ለዓቃቤ ሕግ ያስረከበ ቢሆንም፣ ‹‹ምርመራው የተሟላ አይደለም›› በማለት አሟልቶ እንዲሰጠው በመለሰው መዝገብ ላይ ፍርድ ቤት ተጨማሪ 14 ቀናት ፈቀደ፡፡የፌዴራል ፖሊስ ወንጀል ምርመራ ቡድን ሰኞ ነሐሴ 21 ቀን 2010 ዓ.ም. ለፌዴራል የመጀመርያ ደረጃ ፍርድ ቤት ልደታ ምድብ ተረኛ አንደኛ ወንጀል ችሎት ቀርቦ እንዳስረዳው፣ ዓቃቤ ሕግ በወ/መ/ሥ/ሥ/ሕ/ቁ. 38 (ሐ) መሠረት ምርመራውን አሟልቶ እንዲሰጠው መልሶለታል፡፡ ዓቃቤ ሕግ በዋናነት ተካቶ እንዲሰጠው የፈለገው በቦምብ ፍንዳታው ጉዳት የደረሰባቸውን የሁሉንም ሰዎች የምስክርነት ቃል፣  የሆስፒታል የምርመራ ሰነድና የኤፍቢአይ የቴክኒክ ምርመራ ውጤት ነው፡፡ በመሆኑም የሆስፒታል የምርመራ ውጤት፣ የኤፍቢአይ የቴክኒክ ምርመራ ውጤትና የቀሪ ምስክሮች ቃል መቀበል እንደሚቀረው በማስረዳት ለተጨማሪ ምርመራ 14 ቀናት እንዲፈቀድለት ጠይቋል፡፡ ቦምቡን ሲወረውር በቀኝ እጁ ላይ ጉዳት የደረሰበትና በሕክምና ላይ መሆኑን የገለጸው ተጠርጣሪ ጥላሁን ጌታቸው ለፍርድ ቤቱ እንደተናገረው፣ ከተያዘበት ጊዜ አንስቶ የጊዜ ቀጠሮ ተጠይቆበታል፡፡ በእስር መንገላታቱ ተገቢ ባለመሆኑ ፍርድ ቤቱ መፍትሔ ሊሰጠው እንደሚገባ፣ ለእስር የተዳረገውም ወንጀል ፈጽሞ ሳይሆን፣ አባቱ ከእስር በመፈታታቸው በሰላማዊ ሠልፉ ላይ ደስታውን ለመግለጽና ለመደገፍ በወጣበት ወቅት መሆኑን አስረድቷል፡፡ ለ40 ቀናት በጨለማ ቤት ታስሮ የቆየ ቢሆንም፣ አሁን ከሌሎች እስረኞች ጋር ተቀላቅሎ በመታሰሩ በደህና ሁኔታ ላይ መሆኑን አስረድቶ፣ ፍርድ ቤቱ ግን የዋስ መብቱን እንዲያስጠብቅለት ጠይቋል፡፡ ከተጠርጣሪዎች ጋር በስልክ ያደረገው ልውውጥ ከኢትዮ ቴሌኮም እንዲሰጠው መጠየቁን፣ የወንጀል ተሳትፎ እንዳለውና እንደሌለው ለማወቅ በማጣራት ላይ መሆኑን መርማሪ ቡድኑ ለፍርድ ቤቱ አስረድቶ፣ ለተጨማሪ ምርመራ 14 ቀናት የጠየቀበትና በራሱ ተሽከርካሪ ቦምብ ጭኖ አቀብሏል የተባለው ተጠርጣሪ ደግሞ አቶ ብርሃኑ ጅፋር ነው፡፡ ተጠርጣሪው ቦምብ ከማቀበል ባለፈ የወንጀል ተሳታፊዎችን በመመልመልና እንዲሳተፉ በማድረግ፣ የወንጀል ድርጊቱ አዋጅ ቁጥር 652/2001 ድንጋጌዎች የሚጥስ መሆንና ጉዳዩ ወደ ሽብርተኝነት የሚያመራ መሆኑንም ጠቁሟል፡፡ ዓቃቤ ሕግም መዝገቡን አሟልቶና ከፀረ ሽብርተኝነት ሕግ ድንጋጌ አንፃር ቃኝቶ እንዲመልስለት መታዘዙን በመግለጽ አስረድቷል፡፡ አቶ ብርሃኑ በጠበቃው አማካይነት ባቀረበው ክርክር እንዳስረዳው፣ መርማሪ ቡድኑ ያቀረበው ክርክር ቀደም ባሉት ችሎቶች ሲያቀርባቸው የነበሩና ተመሳሳይ ናቸው፡፡ ፖሊስ ምን እየሠራ እንደሆነ እንዳልገባቸው፣ ይኼ ሆን ተብሎ ደንበኛቸውን ለመጉዳት የሚደረግ መሆኑን፣ ሽብርተኝነት የሚባለው ለእነሱ አዲስ መሆኑንና ደንበኛቸውን የሚመለከተው ነገር እንደሌለ ጠበቃው አስረድተዋል፡፡ መርማሪው አጠቃላይ ሁኔታውን በመምራት እያለ የሚጠቅሰው ምን ለማለት ፈልጎ ነው? ግልጽ አይደለም ብለው፣ ውስብስብ ነው ያለውን ምርመራ ጨርሶ ለዓቃቤ ሕግ ካስረከበ በኋላ፣ ለምን መዝገቡ እንደተመለሰለት እንዳልገባቸው ጠበቃው ተናግረው፣ የደንበኛቸው የዋስ መብት እንዲጠበቅላቸው ጠይቀዋል፡፡ መርማሪ ቡድኑ የሁለቱንም ተጠርጣሪዎች የዋስትና ጥያቄ እንደሚቃወም ተናግሮ፣ ምክንያቱ ደግሞ በቦምብ ፍንዳታው ሁለት ሰዎች መሞታቸውን፣ ከ164 በላይ ሰዎች ከባድና ቀላል የአካል ጉዳት እንደደረሰባቸውና የተለያዩ ማስረጃዎችን መሰብሰቡ መሆኑን አስረድቷል፡፡ በሌላ በኩል በተለይ አቶ ብርሃኑ በዋስ ቢለቀቁ ለደኅንነታቸውም የሚያሠጋቸው በመሆኑ ዋስትናውን እንደሚቃወም ተናግሯል፡፡  የተጠርጣሪው ጠበቃ በድጋሚ በተሰጣቸው ዕድል እንደገለጹት፣ ደንበኛቸው በማንኛውም የወንጀል ድርጊት ላይ አልተሳተፉም፡፡ የታሰሩት ድርጊቱ ከተፈጸመ ከ11ኛው ቀን በኋላ ነው፡፡ ቦምብ አጥምደዋል ወይም አቀብለዋል ሊባሉ አይገባም፡፡ ለደኅንነታቸው የሚያሠጋቸው ነገር ስለሌለ የዋስትና መብታቸው እንዲከበርላቸው በድጋሚ ጠይቀዋል፡፡ ተጠርጣሪው አቶ ብርሃኑ ራሱ እንደተናገረው፣ የተያዘው በማያውቀው ጉዳይ ነው፡፡ መርማሪው በማያውቀው ሰው ላይ ምስክር ሁን ሲለው፣ ‹‹በማላውቀው ነገርና በማላውቀው ሰው ላይ አልመሰክርም፤›› በማለቱ ታስሮ እንደሚገኝ ለፍርድ ቤቱ አስረድቷል፡፡ የግራ ቀኙን ክርክር የሰማው ፍርድ ቤቱ መርማሪዎች ትናንትና በምርመራ ያገኙትንና የተናገሩትን ዛሬ ደገሙ ማለት እንደማይቻል፣ በየጊዜው በምርመራው ሒደት አዳዲስ የምርመራ ግኝቶች ሊኖሩ እንደሚችሉ አስረድቷል፡፡ ከመጀመርያው እስካሁን ድረስ ከመጣበት ሁኔታ መረዳት የሚቻለው ምርመራው ያላለቀ መሆኑን፣ የመነሻ ምርመራው ወደ ሽብርተኝነት ድርጊት እያመራ መሆኑን የሚያሳይ ስለሆነና የፎረንሲክ ቴክኒክ ምርመራ ውጤትም ያልደረሰ በመሆኑ፣ መርማሪ የጠየቀው 14 ቀናት ተገቢ መሆኑን አስታውቋል፡፡ በመሆኑም መርማሪ ቡድኑ ትኩረት ሰጥቶ በመሥራት የደረሰበትን ውጤት ለጳጉሜ 5 ቀን 2010 ዓ.ም. ቀጠሮ እንዲያሳውቅ ቀጠሮ ሰጥቷል፡፡  